## El director general de Transparència i Participació destaca l’esforç dels centres valencians en l’exterior “per mantindre vives les nostres tradicions fora de la Comunitat Valenciana”

*** José Tárrega ha presidit l’acte de benvinguda als valencians i valencianes que residixen en l’exterior
* En la trobada s’ha desenrotllat una xarrada-col·loqui per a compartir experiències i la labor de mantindre viu el vincle amb la Comunitat Valenciana**

El director general de Transparència i Participació, José Tárrega, ha presidit l’acte de benvinguda als valencians i valencianes dels centres valencians en l’exterior (CEVEX) que es desplacen a València per a assistir als actes i celebracions organitzats amb motiu de les Falles.

Tárrega ha agraït la tasca que desenrotllen els centres i ha destacat l’esforç que duen a terme els valencians i valencianes en l’exterior “per mantindre vives les nostres tradicions fora de la Comunitat Valenciana a pesar la distància que ens separa”.

En la seua intervenció, Tárrega ha realçat la participació dels centres en l’exterior en este esdeveniment tan especial i els ha donat la benvinguda a la Comunitat Valenciana i a les Falles 2025.

Així mateix, el director general de Participació ha reconegut la col·laboració de les institucions que, en esta edició, han contribuït a elaborar un programa d’actes “per a estretir vincles i llaços amb totes les persones que es desplacen fins a la nostra terra estos dies”.

L’acte, que s’ha desenrotllat en el Centre del Carme de Cultura Contemporània, ha començat amb l’actuació del Grup de Danses El Piló de Burjassot, que ha oferit quatre balls arrelats amb la tradició i el folklore valencià.

La benvinguda també ha comptat amb les intervencions del director-gerent del Consorci de Museus de la Comunitat Valenciana, Nicolás Bugeda, i la regidora de Participació de l’Ajuntament de València, Julia Climent. Al seu torn, ha assistit el director general de la Capitalitat Verda Europea, Antonio García, qui ha entregat un obsequi als convidats a esta trobada.

**Testimoniatges de la immigració**

Posteriorment, s’ha inaugurat una mostra de fotografies enviades pels diferents CEVEX repartits pel món i Espanya. Així mateix, el fotògraf valencià Luis Vidal ha realitzat una projecció de fotografies del seu arxiu familiar que mostren l’arribada de valencians i valencianes a la ciutat per a celebrar les Falles des dels anys 20 fins a l’actualitat.

L’acte ha conclòs amb una emotiva xarrada-col·loqui en la qual valencians i valencianes dels centres en l’exterior han compartit les seues experiències i la important labor de mantindre viu el vincle amb la nostra Comunitat. Els testimoniatges han sigut oferits per representants dels CEVEX de Xile, Navarra, el Japó, París, Sevilla i Cantàbria.

En finalitzar l’acte, els representants dels centres en l’exterior s’han desplaçat als principals carrers il·luminats de València per a presenciar la seua encesa i fer un recorregut.

Esta setmana es desplacen fins a València amb motiu de les Falles al voltant de 200 persones de 18 centres valencians en l’exterior situats en diversos països i comunitats autònomes per a assistir als actes i celebracions de les festes de Sant Josep organitzats per la Generalitat en col·laboració amb la Junta Central Fallera, la Diputació de València i el Consorci de Museus de la Comunitat Valenciana.

Enguany els valencians i valencianes en l’exterior procedixen de 18 CEVEX, dels quals 10 són d’Espanya i, en concret, de Sevilla, Eivissa, Mallorca, Valladolid, Saragossa, Navarra, Cantàbria, Catalunya i La Rioja; mentres que els 8 restants procedixen de París, Montpeller (França), Bèlgica, Còrdova, Rosario i Mar de Plata (l’Argentina), Mèxic i Florida.

Fecha: 13/03/2025